Diari Oficial de la Generalitat Valenciana


Sumari del DOGV 5760, del 12-05-2008 (2008/5767)

ORDRE de 29 d'abril de 2008, de la Conselleria de Medi Ambient, Aigua, Urbanisme i Habitatge, per la qual s'acorda iniciar el procediment d'elaboració i aprovació del Pla rector d'ús i gestió del Parc Natural de la Tinença de Benifassà.
--------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5760

Data del DOGV
:   12-05-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/5767


Data del document
:   28-04-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Ordre

Descriptors 

:   * reserva natural
    * protecció del paisatge
    * programa d'actuació

ORDRE de 29 d'abril de 2008, de la Conselleria de Medi Ambient, Aigua, Urbanisme i Habitatge, per la qual s'acorda iniciar el procediment d'elaboració i aprovació del Pla rector d'ús i gestió del Parc Natural de la Tinença de Benifassà. [2008/5767]
La Tinença de Benifassà s'estén entre els cursos alts de les capçaleres dels rius Sénia i Tastavins, que solquen els últims contraforts del Sistema Ibèric. La Tinença, que inclou les poblacions de Castell de Cabres, Coratxà, el Boixar, Fredes, el Bellestar, la Pobla de Benifassà, Bel i Vallibona (la proximitat geogràfica i semblances geomorfològiques i naturals de la qual, permeten incloure-la en l'àmbit d'aquest espai natural, malgrat que pertany a la comarca dels Ports), deu el seu nom al monestir cistercenc de Santa Maria de Benifassà, de l'abat del qual depenia antigament aquest domini.
Paisatgísticament i geomorfològicament la Tinença forma part del gran massís dels Ports de Beseit que comparteixen les comunitats autònomes d'Aragó, Catalunya i València, i on conflueixen geogràficament dos sistemes muntanyosos, la Cadena Costanera Catalana i el Sistema Ibèric. El resultat d'aquesta concurrència ha donat lloc a un conjunt de serres abruptes, en les quals es distingeix un sector oriental que presenta característiques geomorfològiques pròpies de les serres litorals catalanes, i un sector occidental interior que exhibeix les típiques estructures tabulars de les moles del Maestrat.
Es tracta d'un extens territori muntanyós en el qual apareixen representats una gran varietat d'hàbitats associats a la mitjana muntanya mediterrània. En conjunt, alberga una elevada diversitat, tant pel que fa a la flora com a la fauna. El grup de vertebrats més divers és el de les aus, que aporta a la Tinença un valor més gran dins de la Comunitat Valenciana, i hi destaca en primer lloc el gran grup de les rapaces, que troben en aquest espai una important zona per a nidificar. Destaca, a més, el fet que una part significativa de l'àrea està inclosa en la Reserva Nacional de Caça dels Ports de Beseit, declarada el 1966 per a la protecció de la cabra salvatge.
Els hàbitats forestals són els millor representats en la zona, tant pel que fa als carrascars (9340) com als boscos de roures xicotets (9240). També cal destacar les formacions de Juniperus (5210) i els boixars (5110). En tot cas, la llista d'hàbitats representats és extensa, i molts apareixen amb una importància global molt alta, com és el cas de les pinedes de Pinus sylvestris.
Als racons més humits apareixen les pinedes de pi blanc i retalls de formacions forestals relictuals de caràcter eurosiberià. Destaca l'existència d'elements florístics de gran interés per a la conservació pel fet englobar espècies rares, endèmiques o amenaçades. Prova d'això són les microreserves de flora declarades fins a la data.
El desenvolupament del model de gestió del Parc Natural de la Tinença de Benifassà, permetrà fixar una normativa d'usos més detallada i d'acord amb la realitat de l'espai, i establirà un marc adequat en el qual aconseguir un desenvolupament racional i equilibrat de les activitats, compatible amb els objectius d'ordenació del PORN.
Per aquestes raons, és necessari iniciar la confecció del Pla rector d'ús i gestió del Parc Natural de la Tinença de Benifassà, d'acord amb el vigent Pla d'ordenació dels recursos naturals de la Tinença de Benifassà, aprovat mitjançant el Decret 57/2006, de 28 d'abril, del Consell i la Llei 11/1994, de 27 de desembre, de la Generalitat, d'espais naturals protegits de la Comunitat Valenciana, normes en les quals es determina el contingut mínim que haurà de tenir el PRUG en els seus aspectes tècnics, com el mecanisme administratiu de la seua tramitació. En conseqüència,
ORDENE
Primer
1. S'acorda iniciar el procediment d'elaboració i aprovació del Pla rector d'ús i gestió del Parc Natural de la Tinença de Benifassà, l'àmbit territorial del qual figura com a annex a aquesta ordre.
2. Aquest procediment s'inicia d'acord amb el que estableixen els articles 37 a 41 de la Llei 11/1994, de 27 de desembre, d'espais naturals protegits de la Comunitat Valenciana, i l'article 5 del Decret 70/2006, de 19 de maig, del Consell, de declaració del Parc Natural de la Tinença de Benifassà, com també en les disposicions al respecte contingudes en el Pla d'ordenació dels recursos naturals de la Tinença de Benifassà, aprovat mitjançant el Decret 57/2006, de 28 d'abril, del Consell.
Segon
1. De conformitat amb el que disposa l'article 28 de la Llei 11/1994, de 27 de desembre, d'espais naturals protegits de la Comunitat Valenciana, dins de l'àmbit del Parc Natural de la Tinença de Benifassà, les administracions competents no podran atorgar autoritzacions, llicències i concessions que habiliten per a la realització d'actes de transformació de la realitat física i biològica sense que hi haja, amb caràcter previ, informe favorable de la conselleria de Medi Ambient, Aigua, Urbanisme i Habitatge. Aquest informe serà de caràcter preceptiu i vinculant, i haurà de ser emés per l'administració actuant en el termini màxim de 90 dies.
2. Les mesures cautelars a què fa referència l'anterior apartat 1, de conformitat així mateix amb l'esmentat article 28 de la Llei 11/1994, tindran una vigència màxima de tres anys i podran ser complementades i especificades, per a un millor compliment dels objectius del Pla rector d'ús i gestió, mitjançant un acord del Consell, a proposta del conseller de Medi Ambient, Aigua, Urbanisme i Habitatge.
Tercer
Es faculta la Direcció General de Gestió del Medi Natural de la conselleria de Medi Ambient, Aigua, Urbanisme i Habitatge per a realitzar les actuacions tendents a la redacció i aprovació del Pla rector d'ús i gestió del Parc Natural de la Tinença de Benifassà, mitjançant la tramitació de l'oportú expedient administratiu, d'acord amb el procediment legal previst.
DISPOSICIÓ FINAL
Aquesta ordre produirà efecte l'endemà de la publicació en el Diari Oficial de la Comunitat Valenciana.
València, 29 d'abril de 2008
El conseller de Medi Ambient, Aigua, Urbanisme i Habitatge,
JOSÉ RAMÓN GARCÍA ANTÓN